**PRIJEDLOG**

Na temelju članka 17. stavka 1. Zakona o Fondu za zaštitu okoliša i energetsku učinkovitost (Narodne novine, br. 107/03 i 144/12), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 2020. godine donijela

### UREDBU

### o izmjeni Uredbe o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida

**Članak 1.**

U Uredbi o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida (Narodne novine, br. 73/07, 48/09 i 2/18) članak 5. mijenja se i glasi:

„(1) Jedinična naknada za jednu tonu emisije CO2 od 1. siječnja 2020. godine iznosi 11,2 kune.

(2) Vlada Republike Hrvatske može po isteku 2020. godine za svako naredno obračunsko razdoblje odrediti visinu emisije jedinične naknade za jednu tonu emisije CO2.“.

PRIJELAZNE I ZAVRŠNE ODREDBE

**Članak 2.**

Postupci pokrenuti temeljem Uredbe o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida (Narodne novine, br. 73/07, 48/09 i 2/18), radi naplate naknade po konačnom obračunu za 2018. godinu, dovršit će se prema odredbama te Uredbe.

**Članak 3.**

Ova Uredba stupa na snagu osmoga dana od dana objave u Narodnim novinama.

Klasa:

Urbroj:

Zagreb,

Predsjednik

**mr. sc. Andrej Plenković**

### OBRAZLOŽENJE

Na temelju članka 17. stavka 1. Zakona o Fondu za zaštitu okoliša i energetsku učinkovitost (NN 107/03 i 144/12), Vlada Republike Hrvatske donijela je Uredbu o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida (Narodne novine, br. 73/07, 48/09 i 2/18).

Izmjena Uredbe o jediničnim naknadama korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida predlaže se u cilju rasterećenja gospodarstva radi izvanrednih okolnosti uzrokovanih koronavirusom te temeljem Akcijskog plana za smanjenje neporeznih i parafiskalnih davanja 2020. Vlade Republike Hrvatske.

Prijedlogom Uredbe o izmjenama Uredbe o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida **predlaže se smanjenje visine jedinične naknade za 2020. godinu za 20%, sa 14 kn** **na 11,2 kune.**

Fond je u 2018. godini naplatio 4.395.590,17 kuna, konačni obračun za 2019. godinu iznosit će 7.457.054,29 kuna, a u 2020. godini  4.039.731,59 kuna temeljem privremenih akontacija.

Smanjenjem naknade na emisiju CO2 za 20% predlaže se rasterećenje gospodarstva u **2020. godini oko 1,49 milijuna kuna..**

Konačni obračun za 2018. godinu izvršit će se po odredbama postojeće Uredbe.

Za provedbu Uredbe nisu potrebna sredstva iz Državnog proračuna. Uplaćene naknade na emisiju CO2 izvor su prihoda Fonda za zaštitu okoliša i energetsku učinkovitost, koji je izvanproračunski fond.